Lav et referat af nedenstående tekst:

Tekst:
Det kan måske for nogen virke mærkeligt, at man ikke kan få armene ned over, at en vej udvides, men det er ikke desto mindre sådan, de har det i Frederikshavn Byråd lige nu. Vejen mellem Aalbæk og Skagen, Skagensvej, bliver som en del af den nye infrastrukturplan udvidet til en såkaldt 2+1 vej, så det flere steder på strækningen til og fra Skagen vil være muligt at overhale for ambulancer og almindelige bilister. - Det er så stor en nyhed, at det første, jeg gjorde, var at hejse flaget ude i forhaven. Jeg har siddet i byrådet i 24 år og i samtlige 24 år har det her stået rigtig højt på vores dagsorden og nu lykkes det endelig, det er da bare så stort, siger en glad 1. viceborgmester i Frederikshavn Kommune, Bjarne Kvist (S). Plads til ambulancer Udvidelsen af Skagensvej er en del af den større infrastrukturplan, som Folketingets partier præsenterede mandag. Udover udvidelsen af Skagensvej tæller infrastrukturplanen også en ny 3. Limfjordsforbindelse over Egholm, men i Frederikshavn Kommune er det de 11 kilometer mellem Aalbæk og Skagen, der vækker størst begejstring. - For andre er det måske bare 11 kilometer vej. For os er det udrykningskøretøjer, der kan komme hurtigt frem, det er daglig pendling, der bliver nemmere, og det er ikke mindst erhvervslivet, der får bedre muligheder, nu hvor trængsel på vejen ikke længere skal være en hindring, siger en tilfreds borgmester i Frederikshavn Kommune, Birgit S. Hansen (S). - Hvis der sker en ulykke nu, hvor hele vejen bliver spærret, så kan der ikke komme en ambulance forbi, men med en bredere vej, så er chancen for, at ambulancen kan komme forbi, større, siger Bjarne Kvist (S). Arbejdet begynder i 2022 Nærmest endnu større begejstring er der i Frederikshavn Kommune over, at den cirka 220 millioner kroner dyre udvidelse af Skagensvej allerede begynder i 2022. - Man kunne sagtens frygte, at det var en 10-års plan, og vi lå i 2031, men det er nu, og det sker næste år, og det glæder jeg mig godt nok meget til, siger Bjarne Kvist (S). Pengene skal udover udvidelse af vejen mellem Aalbæk og Skagen også bruges på at lave støjdæmpning ved Skagensvej.

Referat:
Vejen mellem Aalbæk og Skagen bliver i 2022 udvidet til en såkaldt 2+1 vej som et led af den nye infrastrukturplan, Folketingets partier præsenterede mandag.